31990D0420
L 222/49
JURNALUL OFÍCIAL AL UNIUNII EUROPENE
DECIZIA COMISIEI
din 25 iulie 1990
privind clasificarea și etichetarea di(2-etilhexil)ftalat conform articolului 23 din Directiva 67/548/CEE a Consiliului
(90/420/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (1), astfel cum a fost modificată ultima dată prin Directiva 79/831/CEE (2) și, în special, articolul 23 al acesteia,
întrucât, la 13 august 1987, Regatul Danemarcei a informat Comisia cu privire la intenția sa de a supune anumitor restricții comercializarea a douăzeci și trei de substanțe, în conformitate cu articolul 23 din Directiva 67/548/CEE, aceste substanțe nefiind clasificate și etichetate corect, constituind astfel un pericol considerabil pentru sănătate;
întrucât Comisia a consultat statele membre în conformitate cu dispozițiile articolului 23;
întrucât Comisia a examinat elementele de care dispune cu privire la efectele cancerigene a di(2-etilhexil)ftalat-ului și a consultat specialiștii în cancerogeneză, mutageneză și teratogeneză desemnați de statele membre;
întrucât majoritatea acestor experți au considerat că elementele disponibile la ora actuală nu justifică clasificarea și etichetarea acestei substanțe ca substanță cancerigenă sau iritantă,
ADOPTĂ PREZENTA DECIZIE:
Articolul 1
Di(2-etilhexil)ftalat-ul nu trebuie clasificat sau etichetat ca substanță cancerigenă sau iritantă.
Articolul 2
Regatul Danemarcei ia măsurile necesare pentru a se conforma prezentei decizii până la 1 ianuarie 1991.
Articolul 3
Prezenta decizie se adresează statelor membre.
Adoptată la Bruxelles, 25 iulie 1990.